РЕГЛАМЕНТ (ЕО) № 15/2008 НА СЪВЕТА
от 20 декември 2007 година
за изменение на Регламент (ЕО) № 2100/94 по отношение на правото на заявяване за закрила на Общността на сортовете растения
СЪВЕТЪТ НА ЕВРОПЕЙСКИЯ СЪЮЗ,
като взе предвид Договора за създаване на Европейската общност, и по-специално член 308 от него,
като взе предвид предложението на Комисията,
като взе предвид становището на Европейския парламент,
като има предвид, че:
(1)
Регламент (ЕО) № 2100/94 на Съвета от 27 юли 1994 г. относно правната закрила на Общността на сортовете растения (1) създава режим на Общността за сортовете растения, който позволява предоставянето на правна закрила на Общността на сортовете растения (CPVR), валидна в цялата Общност.
(2)
В интерес на улесняването на търговията е уместно CPVR да стане леснодостъпна. Следователно условията за правото на заявяване за закрила на Общността на сортовете растения следва да бъдат опростени и да бъде въведена единна система за заявяване за всички заявители.
(3)
Регламент (ЕО) № 2100/94 следва да бъде съответно изменен,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 2100/94 се изменя, както следва:
1.
Член 12 се заменя със следното:
„Член 12
Право на заявяване за закрила на Общността на сортовете растения
Заявка за закрила на Общността на сортовете растения може да бъде подадена от всяко физическо или юридическо лице, или всяка структура със статут на юридическо лице, в съответствие с приложимия към тази структура закон.
Заявката може да бъде подадена съвместно от две или повече такива лица.“
2.
В член 41, параграф 2 думите „член 12, параграф 1, буква б)“ се заличават;
3.
Член 52, параграф 4 се заменя със следното:
„4. Параграфи 2 и 3 се прилагат също така по отношение на предишни заявки, които са били подадени в друга държава“.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 20 декември 2007 година.